Suomen Lääkärilehti

Suomen Lääkärilehti (usein vain Lääkärilehti) on Suomen Lääkäriliiton julkaisema lääketieteellisen alan järjestö- ja ammattilehti. Se ilmestyy 26 numerona vuosittain, ja sen levikki on noin 31 500 kappaletta. Lehti jaetaan kotiosoitteeseen kaikille Suomessa toimiville lääkäreille ja lääketieteen opiskelijoille. Sen lisäksi lehteä tilataan terveydenhuollon hallintoon ja kirjastoihin. Lääkärilehden sisarjulkaisu verkossa on Potilaan lääkärilehti, jossa julkaistaan Lääkärilehden suurelle yleisölle sovellettua aineistoa. Lääkärilehdellä on myös laajat verkkopalvelut sekä sähköiset uutiskirjeet erikseen lääkäreille ja alan opiskelijoille.

Lääkärilehti julkaisee lääketieteellisiä pääkirjoituksia ja vertaisarvioituja artikkeleita lääketieteen ja terveydenhuollon aiheista. 

Suomen Lääkärilehden vastaavana päätoimittajana vuodesta 2008 toiminut kauppatieteiden maisteri Hannu Ollikainen jäi syyskuussa 2016 osa-aikaeläkkeelle. Vastaavaksi päätoimittajaksi tuli Kauppalehden toimituksen kehityspäällikkö Pekka Nykänen. Lehden lääketieteellinen päätoimittaja on ollut joulukuusta 2016 lähtien neurologian erikoislääkäri, lääketieteen tohtori Pertti Saloheimo.

Lähteet

Suomalaiset ammattilehdet
Suomalaiset järjestölehdet
Suomalaiset tiedelehdet
Terveydenhoito Suomessa